Pa vergiftig vrou, kinders | Maroela Media
Pa vergiftig vrou, kinders
'n 24-jarige man is op 'n plaas in die Klipdrift-omgewing naby Potchefstroom in Noordwes in hegtenis geneem nadat hy glo sy vrou en twee kinders vergiftig het.
Kapt. Amanda Funani, woordvoerder van die polisie, sê die man is omstreeks 02:00 Sondag in hegtenis geneem. "Die man en sy 20-jarige vrou het glo 'n uitval gehad waarna hy haar glo aangerand het. Die vrou het weggehardloop en haar twee kinders, 'n agt maande oue dogtertjie en 5-jarige seuntjie, agtergelaat," het Funani gesê.
Die verdagte het die kinders glo met 'n vloeistof vergif. "Toe die ma terugkeer het die man haar glo forseer om pap te eet wat ook vergiftig was."
'n Buurman het alarm gemaak en die voorval by die plaaseienaar aangemeld. Die plaaseienaar het die polisie en nooddienste ontbied. Die baba is op die toneel dood verklaar. Die seun en sy ma is na die Potchefstroom-hospitaal geneem waar hulle tans in 'n ernstige maar stabiele toestand is.